## Pravilnik o postupku revizije rudarskih projekata

### NN 44/1991 (30.8.1991.), Pravilnik o postupku revizije rudarskih projekata

# MINISTARSTVO ENERGETIKE I INDUSTRIJE

Na temelju članka 56. Zakona o rudarstvu ("Narodne novine",
br. 27/91), te članka 91. Zakona o upravi ("Narodne novine",
br. 16/78, 50/79, 29/85, 48/85, 41/90 i 47/90) ministar energetike i industrije
donosi

## PRAVILNIK

### o postupku revizije rudarskih projekata

Članak 1.

Rudarsko poduzeće i samostalni poduzetnik podnose, organu koji je izdao
odobrenje za istraživanje odnosno koji je odobrio eksploataciono polje,
zahtjev za reviziju rudarskog projekta po kojem se planiraju izvoditi radovi,
te graditi objekti i postrojenja izravno vezana za istraživanja i eksploataciju
mineralnih sirovina podzemnim rudarskim radovima kao i za objekte i postrojenja
izravno vezana za istraživanje i eksploataciju nafte i prirodnog plina.

Članak 2.

Uz zahtjev za reviziju rudarsko poduzeće i samostalni poduzetnik dostavljaju
organu iz članka 1. ovoga pravilnika, tri primjerka rudarskog projekta.

Članak 3.

Nakon primitka zahtjeva iz članka 1. ovoga pravilnika, nadležni organ
uprave za poslove rudarstva osniva stručnu komisiju koja će obaviti reviziju
rudarskog projekta (u daljnjem tekstu: komisija). Organ iz stavka 1. ovoga
članka osniva komisiju rješenjem koje se dostavlja članovima komisije i
rudarskom poduzeću odnosno samostalnom poduzetniku koii je dostavio projekt
na reviziju.

Članak 4.

Komisija se sastoji od tri člana, od kojih se jedan imenuje kao predsjednik.
Dva člana komisije moraju biti stručni rudarski radnici VII/1 stupanj stručne
spreme sa položenim stručnim ispitom i s najmanje 5 godina radnog iskustva
na poslovima istraživanja i eksploatacije mineralnih sirovina nakon stečene
stručne spreme. Treći član komisije je nadležni rudarski inspektor.

Članak 5.

Zadaća komisije je da obavi reviziju rudarskog projekta u smislu odredbe
članka 41. stavka 1. Zakona o rudarstvu u roku od 30 dana od primitka rješenja
i projekta.

Članak 6.

Nakon primitka rješenja o osnivanju komisije i obavijesti o održavanju
sjednice na kojoj će se obaviti revizija, rudarsko poduzeće odnosno samostalni
poduzetnik koji je podnio projekt na reviziju pravovremeno obavještava
odgovornog projektanta rudarskog projekta odnosno njegovih pojedinih dijelova,
radi prisustvovanja sjednici komisije.

Članak 7.

Ako pojedini članovi komisije, u toku pregleda projekta, ocijene da
je potrebno prije sjednice komisije iz određenih razloga bitnih za utvrđivanje
pravilnosti pojedinih rješenja predviđenih projektom, obaviti uviđaj na
licu mjesta, predložit će nadležnom organu za osnivanje komisije za reviziju,
da se taj uviđaj obavi. Konačnu odluku o potrebi uviđaja iz stavka 1. ovoga
članka donijet će nadležni organ za osnivanje komisije.

Članak 8.

Svaki član komisije o pregledu rudarskog projekta dostavlja predsjedniku
komisije izvješće koje se razmatra na sjednici. Izvješće iz stavka 1. ovoga
članka dostavlja se u tri primjerka od kojih se jedan obavezno prilaže
zapisniku sa sjednice komisije.

Članak 9.

Nakon primitka izvješća iz članka 8. ovoga pravilnika predsjednik komisije
određuje mjesto i vrijeme održavanja sjednice i o tome pravovremeno obavještava
članove komisije i rudarsko poduzeće odnosno samostalnog poduzetnika koji
je podnio rudarski projekt na reviziju.

Članak 10.

O radu komisije vodi se zaplsnlk. U zapisnik se obvezno unosi:

- mjesto i vrijeme održavanja sjednice;

- ime i prezime članova komisije, prisutnih predstavnika rudarskog poduzeća
odnosno samostalnog poduzetnika koji je podnio projekt na reviziju, te
projektanta ili njegovog predstavnika;

- kratki opis toka sjednice u svezi podnesenih izvješća pojedinih članova
komisije;

- zaključak komisije. Zapisnik izrađuje predstavnik organa nadležnog
za osnivanje komisije, a potpisuju ga svi članovi komisije.

Članak 11.

Ako se revizijom utvrdi i na sjednici komisije zaključi da su rješenja
predviđena rudarskim projektom u skladu sa propisanim mjerama i normativima
u pogledu kojih se obavlja revizija, na rudarski projekt stavit će se revizijska
klauzula koju potpisuju svi članovi komisije. Kad revizijsku klauzulu potpiše
rudarski inspektor, smatra se da su rješenja u rudarskom projektu u skladu
s tehničkim normativima za projektirane rudarske radbve i odredbama Zakona
o zaštiti na radu. Revizijska klauzula glasi: "Projekt je u skladu
sa odredbom člana 41. stavka 1. Zakona o rudarstvu ("Narodne novine",
br. 27/91)".

Članak 12.

Revizijska klauzula stavlja se na naslovnu stranu, na popis priloga
i na kraju tekstualnog dijela rudarskog projekta.

Članak 13.

Ako se prilikom pregleda projekta utvrdi i komisija na sjednici zaključi
da pojedina rješenja u rudarskom projektu nisu izrađena u skladu sa propisanim
mjerama i normativima u pogledu kojih se obavlja revizija, rudarsko poduzeće
odnosno samostalni poduzetnik dužan je izvršiti ispravke i dopune u roku
i prema primjedbama iz zapisnika sa održane sjednice komisije. Nakon obavljenih
i nadležnom organu za osnivanje komisije dostavljenih ispravki i dopuna,
komisija će u cijelom sastavu ili preko svoga pojedinog predstavnika izvršiti
pregled udovoljenja. Ako se u cijelosti udovoljilo primjedbama komisije,
na rudarski projekt stavit će se revizijska klauzula prema članku 11. stavku
3. ovoga pravilnika.

Članak 14.

Ako se ispravke i dopune prema članku 13. stavku 1. ovoga pravilnika
ne obave u određenom roku, a najkasnije u roku tri mjeseca od dana poziva
nadležnog organa za osnivanje komisije, rješenjem će se odbiti rudarski
projekt. Izuzetno od odredbe iz stavka 1. ovoga članka nadležni organ za
osnivanje komisije može, ako za to postoje opravdani razlozi, produžiti
rok za izvršenje i dostavu ispravki i dopuna prema primjedbama komisije.

Članak 15.

Nakon obavljene rezvije rudarskog projekta nadležni organ za osnivanje
komisije upoznat će rudarsko poduzeće ili samostalnog poduzetnika na slijedeći
način:

- dostavljanjem jednog primjerka revidiranog rudarskog projekta, ako
je komisija prihvatila rudarski projekt bez primjedbi, jednog primjerka
zapisnika komisije i jednog primjerka izvješća o pregledu od pojedinih
članova;

- pozivom da se obavi nadopuna prema primjedbama komisije sa jednim
primjerkom zapisnika komisije i jednim primjerkom izvješća o pregledu od
pojedinih članova;

- odbijanjem rudarskog projekta,

Članak 16.

Nakon obavljene revizije, revizijska klauzula stavlja se na dva primjerka
projekta od kojih jedan ostaje kod nadležnog organa za osnivanje komisije,
dok se jedan dostavlja rudarskom poduzeću odnosno samostalnom poduzetniku
koji je dostavio projekt na reviziju.

Članak 17.

Ukupne troškove revizije snosi rudarsko poduzeće ili samostalni poduzetnik
koji je podnio projekt na reviziju, prema obračunu koji je utvrdio organ
nadležan za osnivanje komisije. Članovima komisije pripada naknada za pregled
projekta i naknada za prisustvovanje sjednicama. Članovima komisije koji
putuju u mjesto gdje se vrši revizija, pripada naknada za putne troškove
i dnevnice. Naknada, putni troškovi i dnevnice obračunavaju se preko računovodstvene
službe nadležnog organa za osnivanje komisije. Visina naknade po satu utvrđuje
se rješenjem nadležnog organa za osnivanje komisje.

Članak 18.

U svezi s revizijom projekta radnik nadležnog organa za osnivanje komisije
obavlja slijedeće administrativne poslove: - izrađuje zapisnik sa sjednice
komisije; - sastavlja iskaz troškova revizije i izrađuje obračun: - obavlja
i ostale administrativne poslove u svezi s revizijom rudarskog projekta.

Članak 19.

Danom stupanja na snagu ovoga pravilnika prestaje važiti Pravilnik o
postupku revizije rudarskih projekata ("Narodne novine", br.
23/84).

Članak 20.

Ovaj pravilnik stupa na snagu osmoga dana od dana objave u "Narodnim
novinama".

Klasa: 310-01/91-03/33

Urbroj: 526-01-91-04

Zagreb, 19. kolovoza 1991.

Ministar energetike i industrije

**dr Enco Tireli, dipl. ing., v. r.**

Pravilnik, NN 44/1991-1166